Roberto Saviano
Roberto Saviano er en italiensk forfatter og journalist.
Hans bog Mafiaen i Napoli: camorraens finansimperium og drømme om magt, som titlen på den danske oversættelse fra 2007 lyder, sikrede forfatteren et verdensomspændende gennembrud (italiensk titel: Gomorra. Viaggio nel impero economico e nel sogno di dominio della camorra, 2006. Filmatiseret af Matteo Garrone). Udgivelsen nødvendiggjorde den politibeskyttelse, som forfatteren stadig lever under.
Politibeskyttelsen forhindrer ikke Saviano i at skrive og i det hele taget være meget synlig i offentligheden. Hans kritik af den organiserede kriminalitet har således foranlediget flere anklager for bagvaskelse, bl.a. fra Italiens nuværende ministerpræsident Giorgia Meloni.
I dansk oversættelse foreligger endvidere Vieni via con me fra 2011 (Tag med mig væk, 2013) om organiseret kriminalitet, og ZeroZeroZero fra 2013 (samme titel på dansk, 2014) om international kokainhandel.